Gabon

Gabon (uttales ), formelt Republikken Gabon, er en kyststat som ligger i Guineabukta i det vestlige Sentral-Afrika, ved Atlanterhavet. Landet var fransk koloni fram til 1960. Det grenser til Ekvatorial-Guinea og Kamerun i nord og Republikken Kongo (Kongo-Brazzaville) i øst og sør.

Fransk er det offisielle språket i Gabon. Hovedstaden heter Libreville og er også landets fremste havneby og økonomiske sentrum.

Historie 
Landet ble republikk i Det franske fellesskapet i 1958 og uavhengig i 1960. Etter omfattende oljefunn på 1970-tallet ble Gabon ved siden av Nigeria et av to afrikanske medlemsland av Organisasjonen av oljeeksporterende land (OPEC). Gabon meldte seg ut i 1994, men var medlem igjen fra 2016.

Gabon er et av de mer utviklede landene i Afrika takket være den lille befolkningen, rike naturressurser og støtte fra utlandet. Siden oljeprisveksten satte inn for alvor i 2004 har landets omfattende oljeproduksjon gitt kjærkomne eksportinntekter.

Kuppforsøk 2019 
7. januar 2019 ble det rapportert om militærkupp i Gabon. Senere samme dag meldte myndighetene at situasjonen er under kontroll og at fire av fem mistenkte opprørere har blitt arrestert. De fem mistenkte opprørerne var lavt rangerte offiserer i landets hær. Den siste ble arrestert senere samme dag.

Militærkuppet i 2023 
Kort tid etter at president Ali Bongo Ondimba hadde kunngjort at han hadde vunnet presidentvalget for tredje gang, gjennomførte en gruppe offiserer statskupp 30. august 2023 og satte presidenten i husarrest. Sjefen for president Ondimbas presidentgarde, Brice Oligui Nguema, ble utropt til statsoverhode.

Klima og miljø 
Gabon har tropisk klima med høye og lite varierende temperaturer. Det er relativt høy luftfuktighet i regnskogsområdene, spesielt i øst.

Noen av Gabons største miljøproblemer er at regnskogen hugges ned, og at det drives ulovlig jakt på truede dyrearter. Det største helseproblemet er hiv og aids. I 2001 var 9 % av den voksne befolkningen smittet eller syke av hiv/aids i Gabon.

Omtrent 65 % av landets elektrisitet produseres gjennom vannkraft og resten med fossile brensler, det vil si olje.

Gabons lengste elv er Ogooué. Landet har tatt initiativ til å opprette og verne store områder som nasjonalparker.

Administrativ inndeling 

Gabon er inndelt i 9 provinser, som videre er delt inn i 37 departementer.

 Estuaire
 Haut-Ogooué
 Moyen-Ogooué
 Ngounié
 Nyanga
 Ogooué-Ivindo
 Ogooué-Lolo
 Ogooué-Maritime
 Woleu-Ntem

Økonomi 
Store deler av befolkningen livnærer seg på jordbruk. Men olje ble oppdaget på 1970-tallet, og nå utgjør oljebransjen over halvparten av landets BNP. Trass i sine naturressurser har Gabon hatt problemer med økonomien, først og fremst på grunn av svak finanspolitikk.

En stor devaluering på midten av 1990-tallet førte til en inflasjon på 35 %, men med finansiell hjelp fra Verdensbanken og Frankrike stoppet den negative utviklingen, og prisveksten er i 2006 nede i 6,5 %.

Oljeprisveksten de siste årene har ført til at Gabon i løpet av kort tid har opparbeidet et betydelig eksportoverskudd. Så sent som i 2002 var eksportoverskuddet 1 milliard dollar, i 2006 var det oppe i 4,25 milliarder dollar og med raskt økende oljepris er eksportoverskuddet enda større i 2007.

Fakta 
Naturressurser: petroleum, mangan, uran, gull, tømmer, jernmalm
Befolkningens gjennomsnittlige levealder: 54,49 år (2006)
Spedbarnsdødelighet: 5,5 % (2003)
Språk: fransk, fang, myene, nzebi, bapounou, bandjabi
Analfabetisme: 35 % av befolkningen eldre enn 15 år var analfabeter i 1995.

Se også 
 Liste over byer i Gabon

Referanser

Litteratur

Eksterne lenker 
 
 

 
Stater og territorier etablert i 1960
Den afrikanske unions medlemsland